March | 2015 | RVAF Media Releases
Vrae oor beleggings: Herman Pretorius se spook loop weer
Date Published : 25 Maart 2015
Kaapse sakeman praat vandag
Die Ponzi-bedrieër Herman Pretorius se spook loop weer in beleggingskringe.
En dié keer word daar weer ’n miljoenêr-beleggingsbestuurder van die ryk Kaapstadse voorstad Welgemoed genoem.
Die naam van Cobus Kellermann (39), ’n batebestuurder wat sakebande gehad het met Julian Williams wat in 2012 deur Preto­rius doodgeskiet is, word nou in nuusberigte genoem in verband met vrae wat ontstaan het oor beleggings van honderde miljoene rande.
Kellerman – met sakebelange so wyd as Somerset-Wes, Durban­ville, Mauritius en Switserland tot die eiland Guernsey in die Engelse Kanaal – woon twee strate van wyle Pretorius se ontwerpershuis wat verlede jaar vir R12,8 miljoen opgeveil is.
In 2012, toe ​Pretorius eers vir Williams, sy oudsakevennoot, en daarna homself in die middestad van Kaapstad doodgeskiet het, het dit bekend geword dat Kellerman se twee beleggingsfondse wat in Mauritius geregistreer was groot bedrae belê het in ’n maatskappy wat weer groot belê het in Basileus Capital, waarvan Williams die uitvoerende hoof was.
Dinsdag is in Sake berig Kellermann word verbind met ’n internasionale beleggingsgroep, Belvedere Management, wat uit Mauritius bedryf word en wie se kapi-taalgroeisyfers glo onder verden-king is.
Die Burger het Dinsdag Kellermann se huis in Welgemoed besoek om sy kommentaar te kry. ’n Man wat die interkom by ’n veiligheidshek geantwoord het, wou nie kommentaar lewer nie.
Hoewel in berigte verwys word na Kellermann se voorliefde vir vinnige motors, soos ’n rooi Ferrari, was daar geen sportmotors in die oprit nie, maar wel ’n Toyota Prado en ’n Isuzu-bakkie.
Met ’n tweede besoek aan die woning het ’n vrou, wat uit ’n wit VW Touareg geklim het, die veiligheidshekke haastig toegesluit. Sy het net voor sy die huis se deure toegemaak het, op ’n verslaggewer van Die Burger, Jason Felix, geskree: “Gaan weg, asseblief. Ons het geen kommentaar oor alles nie. Gaan net weg.”
Kellermann het intussen aan Johan Theron, prokureur van die regsfirma Werksmans, opdrag gegee om hom en sy sakevennoot, David Cosgrove, by te staan nadat “ongegronde en skadelike aanmerkings” deur ’n oorsese publikasie gemaak is “en nou ook deur plaaslike media herhaal word”.
Theron het gesê Kellermann en Cosgrove is bereid om vandag persoonlik vrae te beantwoord oor die aantygings, asook presies wat Kellermann se verbintenis met onder meer Basileus, Wil­liams en Pretorius was.
Tags: Cobus Kellermann, David Cosgrove, Die Burger, Herman Pretorius, Johan Theron, Julian Williams, Marelize Barnard, Ponzi, RVAF